Ilmoitus polkumyynnin ja tukien vastaisten tutkimusten uudelleenaloittamisesta toimenpiteiden käyttöön ottamisesta Kiinan kansantasavallasta peräisin olevien sähköpolkupyörien tuonnissa annettujen komission täytäntöönpanoasetuksen (EU) 2019/73 ja komission täytäntöönpanoasetuksen (EU) 2019/72 osalta sen jälkeen, kun asioissa T-242/19 ja T-243/19 annettiin tuomio 27. huhtikuuta 2022

(2022/C 260/04)

1. Tuomiot

Unionin yleinen tuomioistuin kumosi 27. huhtikuuta 2022 asioissa T-242/19 (1) ja T-243/19 (2) Giant Electric Vehicle Kunshan Co. Ltd (Giant) v. komissio antamissaan tuomioissa, jäljempänä ”tuomiot”, lopullisen polkumyyntitullin käyttöönotosta Kiinan kansantasavallasta peräisin olevien sähköpolkupyörien tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta 17 päivänä tammikuuta 2019 annetun komission täytäntöönpanoasetuksen (EU) 2019/73 (3) ja lopullisen tasoitustullin käyttöön ottamisesta Kiinan kansantasavallasta peräisin olevien sähköpolkupyörien tuonnissa 17 päivänä tammikuuta 2019 annetun komission täytäntöönpanoasetuksen (EU) 2019/72 (4), jäljempänä ”riidanalaiset asetukset”, yrityksen Giant osalta.

Giant kiisti asetuksen (EU) 2016/1036, (5) jäljempänä ”polkumyynnin vastainen perusasetus”, 2 artiklan 9 kohdan perusteella hinnan alittavuutta koskevissa laskelmissa tehdyn oikaisun, joka tehtiin sen unioniin sijoittautuneiden etuyhteydessä olevien kauppiaiden kautta tapahtuneen myynnin vientihintaan. Giant väitti erityisesti, että oikaisu – etuyhteydessä olevan tuojan myynti-, hallinto- ja yleiskustannusten sekä laskennallisen voiton vähentäminen – muutti sen vientimyynnin kaupan porrasta, mikä johti tuojan tason vientihinnan vertaamiseen unionin hintoihin vähittäismyyjien tasolla. Oikaistua vientihintaa verrattiin unionin tuotannonalan ensimmäisiltä riippumattomilta asiakkailta EU:ssa sijaitsevien etuyhteydessä olevien myyntiyksiköiden kautta tapahtuvassa myynnissä veloitettuihin myyntihintoihin hinnan alittavuuden ja viitehinnan alittavuuden laskemiseksi. Giant kiisti myös alkuperäisen laitevalmistajan, jäljempänä ”OEM”, myynnin kohtelun hinnan alittavuutta koskevissa laskelmissa. Giant katsoo, että unionin tuottajien omien merkkien tuotteiden myynti vähittäiskauppiaille olisi pitänyt oikaista etuyhteydettömälle OEM-asiakkaalle unionissa tapahtuvan myynnin kanssa samalle tasolle ennen kuin sitä verrattiin OEM-myyntiin.

Unionin yleinen tuomioistuin katsoi, että komissiolla ei ollut velvollisuutta määrittää hinnan alittavuuden marginaaleja ja että sillä oli oikeus tehdä vahinkoanalyysinsä ja näin ollen määrittää syy-yhteys muiden polkumyynnin vastaisen perusasetuksen 3 artiklan 3 kohdassa ja asetuksen (EU) 2016/1037 (6), jäljempänä ”tukien vastainen perusasetus”, 8 artiklan 2 kohdassa lueteltujen hintailmiöiden perusteella (esimerkiksi unionin tuotannonalan hintoihin kohdistuva merkittävä hintapaine tai hinnankorotusten estyminen merkittävästi). Koska komissio laski hinnan alittavuuden molemmissa tapauksissa 3 artiklan 3 kohdan ja 8 artiklan 2 kohdan mukaisesti, unionin yleinen tuomioistuin katsoi, että komission tekemä vertailu kantajan hinnan alittavuuden marginaalin laskemiseksi ei ollut oikeudenmukainen, koska komissio otti huomioon unionin tuottajien hintojen osalta tietyt tekijät, jotka se oli vähentänyt kantajan hinnoista (ja joita ei esiintynyt OEM-myynnissä, koska tarkasteltavana olevan tuotteen (7) tuotantoketjun loppupään markkinoinnista vastasi riippumaton ostaja itse). Unionin yleinen tuomioistuin totesi, että havaittu menetelmää koskeva virhe johti kyseisen hintojen alittavuuden toteamiseen, vaikka sen olemassaoloa tai laajuutta ei ollut asianmukaisesti vahvistettu.

Kun otetaan huomioon, kuinka suuren merkityksen komissio oli antanut hinnan alittavuuden esiintymiselle vahinkoa koskevan päätelmänsä indikaattorina ja ratkaisevana tekijänä polkumyynnillä tapahtuneen tai tuetun tuonnin ja vahingon syy-yhteyttä koskevassa päätelmässään, unionin yleinen tuomioistuin katsoi, että hinnan alittavuuden laskelmissa esiintyvä virhe riitti kumoamaan komission analyysin syy-yhteyksistä, joiden esiintyminen on olennainen tekijä toimenpiteiden käyttöönotossa.

Unionin yleinen tuomioistuin totesi lisäksi, että riippumatta polkumyynnin vastaisen perusasetuksen 2 artiklan 9 kohdan soveltamisesta soveltuvin osin kyseisen asetuksen 3 artiklassa tai tukien vastaisen perusasetuksen 8 artiklassa tarkoitetun vahingon esiintymisen arvioimiseksi komission näiden säännösten mukaisesti tekemä vahingon määritys oli perusteiden toisessa osassa todetun vertailun epäoikeudenmukaisuuden vuoksi joka tapauksessa vääristynyt (8) (9).

Unionin yleinen tuomioistuin totesi vielä, että vahingon korjaava taso määritettiin vertailussa, jossa käytettiin otokseen kuuluneiden vientiä harjoittavien painotettua keskimääräistä tuontihintaa, jota oli oikaistu asianmukaisesti tuontikustannusten ja tullien huomioon ottamiseksi, sellaisena kuin se oli vahvistettu hinnan alittavuutta koskevissa laskelmissa (10) (11). Näin ollen se katsoi, että ei voida sulkea pois sitä, että ilman menetelmää koskevaa virhettä, joka koski kantajan hintojen alittavuutta, unionin tuotannonalan vahinkomarginaali olisi vahvistettu alhaisemmalle tasolle kuin se vahvistettiin riidanalaisissa asetuksissa ja vielä alhaisemmalle tasolle kuin niissä vahvistettu polkumyyntimarginaali tai tasoitustullin käyttöönoton mahdollistava tuki. Tässä tapauksessa tasoitustullin määrä olisi polkumyynnin vastaisen perusasetuksen 9 artiklan 4 kohdan ja tukien vastaisen perusasetuksen 15 artiklan 1 kohdan mukaisesti alennettava tasolle, joka on riittävä kyseisen vahingon poistamiseksi (12) (13).

Edellä esitetyn perusteella tuomioistuin kumosi molemmat riidanalaiset asetukset Giantin osalta.

2. Seuraukset

SEUT-sopimuksen 266 artiklan mukaan toimielinten on toteutettava tuomioistuimen tuomioiden täytäntöön panemiseksi tarvittavat toimenpiteet. Jos toimielinten hyväksymä säädös kumotaan polkumyyntitutkimuksen tai tukien vastaisen tutkimuksen kaltaisen hallinnollisen menettelyn yhteydessä, yleisen tuomioistuimen tuomion noudattamiseen sisältyy kumotun säädöksen korvaaminen uudella säädöksellä, jossa tuomioistuimen yksilöimä lainvastaisuus on poistettu (14).

Tuomioistuimen oikeuskäytännön mukaan menettely kumotun säädöksen korvaamiseksi voidaan aloittaa uudelleen juuri siitä ajankohdasta, jolloin lainvastaisuus ilmeni (15). Tämä tarkoittaa erityisesti sitä, että tilanteessa, jossa hallinnollisen menettelyn päättävä säädös kumotaan, kumoaminen ei välttämättä vaikuta valmisteleviin säädöksiin, kuten polkumyynnin vastaisen menettelyn vireillepanoon. Tilanteessa, jossa esimerkiksi lopullisten polkumyyntitoimenpiteiden käyttöönotosta annettu asetus kumotaan, tämä merkitsee sitä, että tällaisen kumoamisen jälkeen polkumyynnin vastainen menettely on edelleen käynnissä, sillä polkumyynnin vastaisen menettelyn päättävä säädös on poistettu unionin oikeusjärjestyksestä (16), lukuun ottamatta tapausta, jossa lainvastaisuus tapahtui vireillepanovaiheessa.

Tässä asiassa unionin yleinen tuomioistuin kumosi riidanalaiset polkumyynnin vastaisen ja tukien vastaisen asetuksen samasta syystä (eli siksi, että komissio ei ollut tehnyt hinnan alittavuuden analyysissa tasapuolista vertailua samassa kaupan portaassa määrittäessään merkittävän hinnan alittavuuden esiintymistä). Unionin yleisen tuomioistuimen mukaan tämä virhe vaikutti myös syy-yhteyden tarkasteluun ja mahdollisesti kantajan vahinkomarginaaliin.

Riidanalaisissa asetuksissa esitetyt muut havainnot ja päätelmät, joita ei kiistetty tai jotka kiistettiin mutta joita unionin yleinen tuomioistuin ei ole tutkinut, jäävät voimaan, eikä uudelleenaloittaminen vaikuta niihin.

3. Menettelyn aloittaminen uudelleen

Edellä esitetyn perusteella komissio päätti aloittaa uudelleen Kiinan kansantasavallasta peräisin olevien sähköpolkupyörien tuontia koskevat polkumyynnin ja tukien vastaiset tutkimukset, jotka johtivat riidanalaisten asetusten antamiseen, siltä osin kuin ne koskevat yritystä Giant Electric Vehicle Kunshan Co. Ltd. Alkuperäinen tutkimus aloitetaan uudelleen siitä kohdasta, jossa sääntöjenvastaisuus tapahtui.

Alkuperäisen tutkimuksen uudelleen aloittamisen tarkoituksena on korjata kokonaisuudessaan yleisen tuomioistuimen havaitsemat virheet ja arvioida, voidaanko sääntöjä soveltamalla, siten kuin unionin yleinen tuomioistuin on niitä selventänyt, perustella toimenpiteiden käyttöönotto uudelleen joko alkuperäisellä tai tarkistetulla tasolla siitä päivästä alkaen, jona riidanalaiset asetukset tulivat alun perin voimaan.

Asianomaisten osapuolten tiedoksi ilmoitetaan täten, että mahdolliset tulevat tullit määritetään tämän uudelleentarkastelun tulosten perusteella.

4. Kirjalliset huomautukset

Asianomaisia osapuolia, ja erityisesti Giantia, pyydetään esittämään näkökantansa, toimittamaan tietoja ja esittämään asiaa tukevaa näyttöä tutkimuksen uudelleen aloittamiseen liittyvistä seikoista. Nämä tiedot ja asiaa tukeva näyttö on toimitettava komissiolle 20 päivän kuluessa tämän ilmoituksen julkaisemisesta Euroopan unionin virallisessa lehdessä, ellei toisin mainita.

5. Mahdollisuus tulla tutkimusta suorittavien komission yksiköiden kuulemaksi

Kaikki asianomaiset osapuolet voivat pyytää tulla tutkimusta suorittavien komission yksiköiden kuulemiksi. Kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Tutkimuksen uudelleen aloittamiseen liittyviä kysymyksiä koskevat kuulemispyynnöt on esitettävä 15 päivän kuluessa tämän ilmoituksen julkaisemisesta Euroopan unionin virallisessa lehdessä. Myöhemmät kuulemispyynnöt on esitettävä määräajoissa, jotka komissio vahvistaa asianomaisten osapuolten kanssa käymässään yhteydenpidossa.

6. Kirjallisia huomautuksia ja kirjeenvaihtoa koskevat ohjeet

Kaupan suojatoimiin liittyvien tutkimusten yhteydessä komissiolle toimitettuihin tietoihin ei sovelleta tekijänoikeuksia. Jos kyse on tiedoista, joihin kolmannella osapuolella on tekijänoikeuksia, asianomaisten osapuolten on ennen tietojen toimittamista komissiolle pyydettävä tekijänoikeuksien haltijalta nimenomainen lupa, jonka perusteella komissio voi a) käyttää tietoja tässä kaupan suojatoimiin liittyvässä menettelyssä ja b) toimittaa tietoja tämän tutkimuksen asianomaisille osapuolille sellaisessa muodossa, että nämä voivat käyttää puolustautumisoikeuksiaan.

Kaikki asianomaisten osapuolten luottamuksellisina toimittamat kirjalliset huomautukset, mukaan luettuina tässä ilmoituksessa pyydetyt tiedot, täytetyt kyselylomakkeet ja kirjeenvaihto, on varustettava merkinnällä ”Sensitive” (17). Tämän tutkimuksen kuluessa tietoja toimittavia osapuolia kehotetaan perustelemaan luottamuksellista käsittelyä koskevat pyyntönsä. Luottamuksellisia tietoja toimittavien osapuolten on toimitettava tiedoista polkumyynnin vastaisen perusasetuksen 19 artiklan 2 kohdan ja tukien vastaisen perusasetuksen 29 artiklan 2 kohdan mukaisesti ei-luottamukselliset yhteenvedot, jotka varustetaan merkinnällä ”For inspection by interested parties” (asianomaisten tarkasteltaviksi). Näiden yhteenvetojen on oltava riittävän yksityiskohtaiset, jotta luottamuksellisina toimitettujen tietojen olennainen sisältö voidaan kohtuullisesti ymmärtää. Jos luottamuksellisia tietoja toimittava osapuoli ei pysty osoittamaan hyvää syytä luottamuksellista käsittelyä koskevalle pyynnölleen tai ei liitä tietoihin ei-luottamuksellista yhteenvetoa, jonka muoto ja laatu vastaavat vaatimuksia, komissio voi jättää kyseiset tiedot huomiotta, paitsi jos asianmukaisten lähteiden perusteella voidaan vakuuttavasti osoittaa, että tiedot ovat oikeita.

Asianomaisten osapuolten on esitettävä kaikki huomautuksensa ja pyyntönsä TRON.tdi-tietokannan kautta (https://tron.trade.ec.europa.eu/tron/TDI), mukaan lukien pyynnöt tulla rekisteröidyksi asianomaiseksi osapuoleksi, skannatut valtakirjat ja todistukset. Käyttämällä TRON.tdi-tietokantaa tai sähköpostia asianomaiset osapuolet ilmaisevat hyväksyvänsä sähköisiin lähetyksiin sovellettavat säännöt, jotka on julkaistu asiakirjassa ”EUROOPAN KOMISSION KANSSA KÄYTÄVÄ VIESTINTÄ KAUPAN SUOJATOIMIA KOSKEVISSA TAPAUKSISSA” kauppapolitiikan pääosaston verkkosivustolla osoitteessa http://trade.ec.europa.eu/doclib/docs/2011/june/tradoc_148003.pdf. Asianomaisten osapuolten on ilmoitettava nimensä, osoitteensa, puhelinnumeronsa ja voimassa oleva sähköpostiosoitteensa sekä varmistettava, että ilmoitettu sähköpostiosoite on toimiva virallinen yrityksen sähköpostiosoite, jota seurataan päivittäin. Kun yhteystiedot on toimitettu, komissio on yhteydessä asianomaisiin osapuoliin ainoastaan TRON.tdi-tietokannan tai sähköpostin kautta, jolleivat ne nimenomaisesti pyydä saada kaikkia asiakirjoja komissiolta muulla tavoin tai jollei lähetettävän asiakirjan luonne edellytä sen lähettämistä kirjattuna kirjeenä. Lisäsäännöt ja -tiedot komission kanssa käytävästä kirjeenvaihdosta, mukaan lukien TRON.tdi-tietokannan tai sähköpostin kautta toimitettavia tietoja koskevat periaatteet, ovat saatavilla edellä mainituista asianomaisten osapuolten kanssa käytävää viestintää koskevista ohjeista.

Komission yhteystiedot:

Euroopan komissio Directorate-General for Trade Directorate G Office: CHAR 04/039 1049 Bruxelles/Brussel BELGIUM

TRON.tdi-tietokanta: https://tron.trade.ec.europa.eu/tron/tdi

Sähköposti: TRADE-AS646a-AD643a-EBIKES@ec.europa.eu

7. Yhteistyöstä kieltäytyminen

Jos asianomainen osapuoli kieltäytyy antamasta tarvittavia tietoja tai ei toimita niitä määräajassa tai jos se huomattavasti vaikeuttaa tutkimusta, alustavat tai lopulliset päätelmät, jotka voivat olla myönteisiä tai kielteisiä, voidaan polkumyynnin vastaisen perusasetuksen 18 artiklan ja tukien vastaisen perusasetuksen 28 artiklan mukaisesti tehdä käytettävissä olevien tietojen perusteella.

Jos todetaan, että jokin asianomainen osapuoli on toimittanut vääriä tai harhaanjohtavia tietoja, nämä tiedot voidaan jättää huomiotta ja niiden sijasta voidaan käyttää käytettävissä olevia tietoja.

Jos jokin asianomainen osapuoli ei toimi tai toimii vain osittain yhteistyössä ja tästä johtuen päätelmät tehdään käytettävissä olevien tietojen perusteella polkumyynnin vastaisen perusasetuksen 18 artiklan ja/tai tukien vastaisen perusasetuksen 28 artiklan mukaisesti, lopputulos voi olla kyseiselle osapuolelle epäedullisempi kuin siinä tapauksessa, että se olisi toiminut yhteistyössä.

Jos vastaamisessa ei käytetä tietokonetta, tätä ei pidetä yhteistyöstä kieltäytymisenä sillä edellytyksellä, että asianomainen osapuoli osoittaa, että vastauksen esittäminen vaaditussa muodossa aiheuttaisi kohtuutonta ylimääräistä vaivannäköä tai kohtuuttomia lisäkustannuksia. Asianomaisen osapuolen tulisi ottaa välittömästi yhteyttä komissioon.

8. Kuulemismenettelystä vastaava neuvonantaja

Asianomaiset osapuolet voivat pyytää kuulemismenettelystä vastaavaa neuvonantajaa osallistumaan kauppaan liittyviin menettelyihin. Neuvonantaja tarkastelee asiakirjoihin tutustumista koskevia pyyntöjä, asiakirjojen luottamuksellisuuteen liittyviä kiistoja, määräaikojen pidentämispyyntöjä ja mahdollisia muita pyyntöjä, jotka koskevat asianomaisten osapuolten ja kolmansien osapuolten puolustautumisoikeuksia menettelyn aikana.

Neuvonantaja voi järjestää asianomaisen osapuolen (asianomaisten osapuolten) ja komission yksiköiden välisen kuulemisen ja toimia sovittelijana sen varmistamiseksi, että asianomaisten osapuolten puolustautumisoikeus toteutuu täysimääräisesti. Neuvonantajan kanssa järjestettävää kuulemista koskevat pyynnöt on esitettävä kirjallisesti, ja niissä on ilmoitettava pyynnön perustelut. Neuvonantaja tutkii pyyntöjen perustelut. Tällaisia kuulemisia olisi järjestettävä vain, jos asioita ei ole ratkaistu ajallaan komission yksiköiden kanssa.

Kaikki pyynnöt on esitettävä hyvissä ajoin ja viipymättä, jottei vaaranneta menettelyjen hallittua etenemistä. Tätä varten asianomaisten osapuolten olisi pyydettävä kuulemisesta vastaavan neuvonantajan osallistumista mahdollisimman pian sen jälkeen, kun osallistumisen perusteena oleva tapahtuma on aiheutunut. Neuvonantaja tutkii osallistumispyyntöjen syyt, esiin tuotujen asioiden luonteen sekä näiden asioiden vaikutuksen puolustautumisoikeuksiin, ottaen asianmukaisesti huomioon hyvän hallinnon toteutumisen ja tutkimuksen saattamisen päätökseen oikea-aikaisesti.

Asianomaiset osapuolet saavat lisätietoja sekä tarkemmat yhteystiedot kuulemismenettelystä vastaavan neuvonantajan verkkosivuilta kauppapolitiikan pääosaston verkkosivustolla http://ec.europa.eu/trade/trade-policy-and-you/contacts/hearing-officer/.

9. Henkilötietojen käsittely

Tässä tutkimuksessa kerättyjä henkilötietoja käsitellään Euroopan parlamentin ja neuvoston asetuksen (EU) 2018/1725 (18) mukaisesti.

Tietosuojailmoitus, jossa annetaan tietoa henkilötietojen käsittelystä komission toteuttamissa kaupan suojatoimenpiteissä, on saatavilla kauppapolitiikan pääosaston verkkosivustolla osoitteessa http://ec.europa.eu/trade/policy/accessing-markets/trade-defence.

10. Tiedottaminen tulliviranomaisille

Keskeytetään 7 päivästä heinäkuuta 2022 odotettaessa tämän uudelleentarkastelun tuloksia Kiinan kansantasavallasta peräisin olevien ja yrityksen Giant Electric Vehicle Kunshan Co. Ltd (Taric-lisäkoodi C383) valmistamien apumoottorilla varustettujen polkupyörien, joissa on sähkömoottori ja jotka luokitellaan tällä hetkellä CN-koodeihin 8711 60 10 ja ex 8711 60 90 (Taric-koodi 8711609010), tuontia koskevien lopullisen polkumyyntitullin ja tasoitustullin kantaminen.

Koska uudelleentarkastelusta johtuvan tullivelan määrästä ei tällä hetkellä ole varmuutta, komissio pyytää kansallisia tulliviranomaisia odottamaan tämän tutkimuksen tuloksia, ennen kuin ne tekevät päätöksiä mistään takaisinmaksuvaatimuksista, jotka koskevat yleisen tuomioistuimen kumoamia polkumyynti- ja/tai tasoitustulleja yrityksen Giant Electric Vehicle Kunshan Co. Ltd. osalta.

Näin ollen polkumyynti- ja tasoitustulleja, jotka on maksettu lopullisen polkumyyntitullin käyttöönotosta Kiinan kansantasavallasta peräisin olevien sähköpolkupyörien tuonnissa ja kyseisessä tuonnissa käyttöönotetun väliaikaisen tullin lopullisesta kantamisesta 17 päivänä tammikuuta 2019 annetun komission täytäntöönpanoasetuksen (EU) 2019/73 ja lopullisen tasoitustullin käyttöön ottamisesta Kiinan kansantasavallasta peräisin olevien apumoottorilla varustettujen polkupyörien, joissa on sähkömoottori, tuonnissa 17 päivänä tammikuuta 2019 annetun komission täytäntöönpanoasetuksen (EU) 2019/72 nojalla tuotaessa Kiinan kansantasavallasta peräisin olevia ja yrityksen Giant Electric Vehicle Kunshan Co. Ltd (Taric-lisäkoodi C383) valmistamia sähköpolkupyöriä, jotka luokitellaan tällä hetkellä CN-koodeihin 8711 60 10 ja ex 8711 60 90 (Taric-koodi 8711609010), ei pitäisi palauttaa tai peruuttaa ennen tämän tutkimuksen saattamista päätökseen.

11. Ilmoittaminen osapuolille

Asianomaisille osapuolille, jotka on rekisteröity sellaisiksi sen tutkimuksen aikana, joka johti riidanalaisten asetusten hyväksymiseen, ilmoitetaan myöhemmin niistä olennaisista tosiseikoista ja näkökannoista, joiden pohjalta tuomiot on tarkoitus panna täytäntöön, ja niille annetaan tilaisuus esittää huomautuksia ennen lopullisen päätöksen tekemistä.

(1) Asia T-242/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:259.

(2) Asia T-243/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:260.

(3) EUVL L 16, 18.1.2019, s. 108.

(4) EUVL L 16, 18.1.2019, s. 5.

(5) Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta (EUVL L 176, 30.6.2016, s. 21).

(6) Euroopan parlamentin ja neuvoston asetus (EU) 2016/1037, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 55).

(7) Siten kuin se on määritelty puheena olevissa asetuksissa.

(8) Asia T-242/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:259, 126 kohta.

(9) Asia T-243/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:260, 118 kohta.

(10) Asia T-242/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:259, 122 kohta.

(11) Asia T-243/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:260, 114 kohta.

(12) Asia T-242/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:259, 123 kohta.

(13) Asia T-243/19, Giant Electric Vehicle Kunshan Co. Ltd. vastaan Euroopan komissio, ECLI:EU:T:2022:260, 115 kohta.

(14) Yhdistetyt asiat 97, 193, 99 ja 215/86, Asteris AE ym. ja Helleenien tasavalta v. komissio, Kok. 1988, s. 2181, 27 ja 28 kohta, ja asia T-440/20, Jindal Saw vastaan Euroopan komissio, ECLI:EU:T:2022:318.

(15) Asia C-415/96, Espanja v. komissio, Kok. 1998, s. I-6993, 31 kohta; asia C-458/98 P, Industrie des Poudres Sphériques v. neuvosto, Kok. 2000, s. I-8147, 80–85 kohta; asia T-301/01, Alitalia v. komissio, Kok. 2008, s. II-1753, 99 ja 142 kohta; yhdistetyt asiat T-267/08 ja T-279/08 Région Nord-Pas de Calais v. komissio, Kok. 2011, s. II-0000, 83 kohta.

(16) Asia C-415/96, Espanja v. komissio, Kok. 1998, s. I-6993, 31 kohta; asia C-458/98 P, Industrie des Poudres Sphériques v. neuvosto, Kok. 2000, s. I-8147, 80–85 kohta

(17) ”Sensitive”-merkinnällä varustettu asiakirja on perusasetuksen 19 artiklassa ja vuoden 1994 GATT-sopimuksen VI artiklan soveltamisesta tehdyn WTO-sopimuksen (polkumyynnin vastainen sopimus) 6 artiklassa tarkoitettu luottamuksellisena pidettävä asiakirja. Se on myös suojattu Euroopan parlamentin ja neuvoston asetuksen (EY) N:o 1049/2001 (EYVL L 145, 31.5.2001, s. 43) 4 artiklan mukaisesti.

(18) Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).